Α.Σ.Κ. Ιβίσκος Ρόδου

Ο Αθλητικός Σύλλογος Καλαθοσφαίρισης Ιβίσκος Ρόδου είναι ελληνικό αθλητικό σωματείο που δραστηριοποιείται στο νησί της Ρόδου, όπου και βρίσκεται η έδρα του, το Βενετόκλειο Κλειστό Γυμναστήριο. Επίσημο έτος ίδρυσής του είναι το 1991, έμβλημά του το φυτό ιβίσκος και αγωνίζεται με χρώματα το μαύρο, το κόκκινο και το λευκό. Διαθέτει τμήματα καλαθοσφαίρισης για αθλητές και αθλήτριες όλων των ηλικιακών ομάδων.

 Τμήμα καλαθοσφαίρισης ανδρών 

 Ιστορική αναδρομή 
Ο Ιβίσκος Ρόδου ιδρύθηκε το 1991 και έκτοτε λαμβάνει ανελλιπώς μέρος στα Πρωταθλήματα της Τ.Ε. Ε.Ο.Κ. Δωδεκανήσου.«Τέλος εποχής για Ιβίσκο!», άρθρο στον ιστότοπο 12sports.gr, 19 Ιουνίου 2014. Έχει αναδειχθεί πέντε φορές Πρωταθλητής, κατά τα έτη 1999, 2004, 2006, 2011 και 2012, απ' όπου προκύπτουν και τα αστέρια στο σημερινό σήμα του.«Ο Ιβίσκος Πρωταθλητής Δωδεκανήσου» , άρθρο στον ιστότοπο GrBasket.gr, 8 Απριλίου 2012.«Ο Ιβίσκος την κούπα στα Δωδεκάνησα» , άρθρο στον ιστότοπο SportLesvos.gr, 5 Απριλίου 2011.

Την αγωνιστική περίοδο 1999-00 έλαβε το δικαίωμα συμμετοχής στη Γ' Εθνική Κατηγορία και συγκεκριμένα στο Πρωτάθλημα του 2ου Ομίλου Νότου.«Βαθμολογίες Πρωταθλημάτων» , πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης. Στην τελική κατάταξη κατέλαβε τη 14η και τελευταία θέση, έχοντας συλλέξει μόλις 2 νίκες σε 26 αγώνες. Στην ίδια κατηγορία επέστρεψε τη χρονιά 2004-05 μετά από τη νέα κατάκτηση του οικείου του τοπικού πρωταθλήματος. Και πάλι δεν κατόρθωσε να εξασφαλίσει την παραμονή του, εφόσον κατέλαβε την 11η θέση σε σύνολο 14 συλλόγων που διαγωνίστηκαν στον ίδιο Όμιλο (4 νίκες, 19 ήττες και 1 μηδενισμός).

 Τρέχουσα αγωνιστική περίοδος 
Την τρέχουσα αγωνιστική περίοδο, 2014-15, ο Α.Σ.Κ. Ιβίσκος Ρόδου με επίσημη ανακοίνωσή του δεν θα συμμετάσχει στο Πρωτάθλημα Ανδρών Δωδεκανήσου που διοργανώνει η Ελληνική Ομοσπονδία Καλαθοσφαίρισης, για πρώτη φορά μετά από την ίδρυσή του.«Νέα βόμβα!!! Τέλος ο Ιβίσκος!», άρθρο στον ιστότοπο 12sports.gr, 1 Οκτωβρίου 2014. Ως αίτια προβλήθηκαν από τη διοίκηση οι αναπάντεχες ελλείψεις στο ρόστερ και η απουσία κενών ωρών στο πρόγραμμα του Γυμναστηρίου όπου πραγματοποιούνται οι προπονήσεις.

Έδρα του συλλόγου είναι το Βενετόκλειο Κλειστό Γυμναστήριο, χωρητικότητας 1.242 θεατών. Πρόεδρος του διοικητικού συμβουλίου είναι ο Μάκης Μελλίνης και υπεύθυνοι οι Παναγιώτης Φυλτζανίδης και Μαίος Καμπουράκης.

 Τμήμα καλαθοσφαίρισης γυναικών 

 Ιστορική αναδρομή 
Το γυναικείο τμήμα καλαθοσφαίρισης του συλλόγου αγωνίζεται για περισσότερο από μία δεκαετία στα Πρωταθλήματα της Τ.Ε. Ε.Ο.Κ. Δωδεκανήσου, κατακτώντας τον πρώτο του τίτλο το 2005. Η επανάληψη της ίδιας επιτυχίας το 2007 οδήγησε το σύλλογο, μέσω διαδικασίας μπαράζ, στην Α2 Εθνική Κατηγορία. Την αγωνιστική περίοδο 2007-08 η Ροδίτικη ομάδα αντιμετώπισε 13 ακόμη αντιπάλους στον Όμιλο Νότου. Ο απολογισμός της χρονιάς ήταν 3 νίκες, 22 ήττες και 1 μηδενισμός, κάτι που οδήγησε στην κατάληψη της 12ης θέσης στην τελική κατάταξη και κατά συνέπεια στην επιστροφή του συλλόγου στο Πρωτάθλημα Δωδεκανήσου.

Ο Ιβίσκος στη συνέχεια αναδείχθηκε τρεις ακόμη φορές Πρωταθλητής Δωδεκανήσου, και μάλιστα συνεχόμενες, κατά τα έτη 2012, 2013 και 2014.«Αποτελέσματα ΤΕ Δωδεκανήσου: Πρωταθλητής ο Ιβίσκος!», άρθρο στον ιστότοπο WePlayBall.gr, 23 Μαΐου 2014.«Είμαι υπερήφανος για τα κορίτσια», άρθρο στον ιστότοπο 12Sports.gr, 18 Μαΐου 2014. Στις πρώτες δύο περιπτώσεις συμμετείχε στο Ειδικό Πρωτάθλημα - το οποίο διεξάγει η Ομοσπονδία Καλαθοσφαίρισης ανάμεσα στους Πρωταθλητές των Τοπικών Ενώσεων για άνοδο στην Α2 Κατηγορία - χωρίς να καταφέρει να περάσει με επιτυχία. Το καλοκαίρι του 2014 δήλωσε αδυναμία συμμετοχής ολότελα σε αυτό εξαιτίας οικονομικών δυσκολιών και επαγγελματικών υποχρεώσεων ορισμένων αθλητριών του.«Δεν πάει στη Χίο ο Ιβίσκος», άρθρο στον ιστότοπο 12Sports.gr, 13 Ιουνίου 2014.«Ανακοίνωση των κοριτσιών του Ιβίσκου», άρθρο στον ιστότοπο 12Sports.gr, 13 Ιουνίου 2014.

 Τρέχουσα αγωνιστική περίοδος  
Κατά την τρέχουσα αγωνιστική περίοδο, 2014-15, ο Α.Σ.Κ. Ιβίσκος Ρόδου λαμβάνει μέρος στο Πρωτάθλημα Γυναικών που διοργανώνει η Τ.Ε. Ε.Ο.Κ. Δωδεκανήσου.

Έδρα του συλλόγου είναι το Βενετόκλειο Κλειστό Γυμναστήριο, χωρητικότητας 1.242 θεατών. Πρόεδρος του διοικητικού συμβουλίου είναι ο Μάκης Μελλίνης και υπεύθυνοι οι Παναγιώτης Φυλτζανίδης και Μαίος Καμπουράκης. Καθήκοντα πρώτου προπονητή διατηρεί ο Κώστας Λιβιεράτος, μέχρι πρόσφατα καλαθοσφαιριστής του ανδρικού τμήματος του Ιβίσκου.

 Παραπομπές 

Κατηγορία:Αθλητικοί σύλλογοι Ρόδου
Κατηγορία:Ανενεργοί ελληνικοί σύλλογοι καλαθοσφαίρισης
Κατηγορία:Σωματεία Τ.Ε. Ε.Ο.Κ. Δωδεκανήσου
Κατηγορία:Ιδρύσεις αθλητικών συλλόγων το 1991
Ιβισκος Ανδρων
Ιβισκος Γυναικων